**ЫМЫЫ УОННА ЧООРУОС**

*Михаил Заболоцкай*

Бэрт өрдөөҕүтэ, кыһын хаһан да буолбат ил курдук ичигэс дойдуга ырыаһыт бэрдэ Ымыы чыычаах тордуос майгылаах Чооруостуун дьукаахтаһан олорбуттара үhү. Минньигэс сиэмэлээх, туораахтаах баай лабаалаах дал Луук Маска дьиэлээхтэр эбит. Догдороҥноон хаамар Чооруос туораахтары турута тыытан сиргэ
түhэрэр, Ымыыта сытыы тумсунан олору хайыта сынньан, сиэмэлэрин сиргэ таммалатар. Ону иккиэн, эн-мин дэспэккэ, эйэлээх баҕайытык итигэстээн сииллэрэ үhү.

Арай биирдэ тордуос Чооруос Аал Луук Мас туорааҕын түhэрэ сылдьан, алҕас Ымыы чыычаах уйатын түөрэ үктээн, хара чуоҕурдаах, харыстыыр эрэ хаарыаннаах сымыыттарын хампы түhэрбит. Ымыы эрэйдээх, ону көрөн сымыыттарын аһынан, ытыы бөҕөтүн ытаабыт, мэктиэтигэр ыллаабат да буолбут уонна эппит:

- Чооруос обургу, догдойо сытыйаҥҥын, толоостук туттаҥҥын толбоҥноох сымыыттарбын тоҕо түhэрдиҥ!

Оччону истэн баран тордуос Чооруос туруо баара дуо: «Догдос диэн үөхпүтүҥ- иhин тос мааскаҕын биэрдэҕим!» - диэбит да, Ымыы эрэйдээҕи бокуойа суох кырбаабытынан барбыт, түүтүн үргээбит, түөhүн хааннаабыт.

Ол айдааны истэн Тойон Көтөр: «Туох ааттаах моргуора буолпаҕай?» - диэн, көтөн күпсүйэн кэлэн, чөҥөчөккө дьоһуннаахтык олоро түспүт, кэhиэхтээх хойуу куолаhынан ыйыппыт:

- Чооруостаах Ымыы доҕордуу эрээригит туох буоллугут, тоҕо охсустугут? Быhа бааччы быhаарыҥ-, чуо бааччы хоруйдааҥ!

Онуоха Ымыы эрэйдээх иhиллэр иhиллибэттик:

- Чооруос толбонноох сымыыттарбын тоҕо түhэрэн баран, итэҕэс диэн эбиискэтин илдьи кырбаата, - диир.

Тойон Көтөр дьоhуннанан олорон, Чооруоска туhаайан дорҕоонноохтук этэр:

- Нохоо! Чолорҕон Уол, Догдос Чооруос!

Баар-суох бастыҥ ырыаhыппытын - Ымыы чыычааҕы кырбаан ыар буруйу оҥорбуккун. Ол иhин эйигин Хоту тымныы дойдуга көскө ыытабын. Аны итии сиргэ эргиллээйэҕин! - диэн мас-таас курдук батары уураахтаабыт. Эбиитин дугдук гынан «оройун алларбыт». Ол онтон Чооруос төбөтө уот кыhыл мэҥнэммит. Хаана саккыраабытыт-тан, моҕоҕо эмиэ кытархай өҥнөммүт.

Дьэ, онтон ыла тордуос Чооруос тымныы дойду чыычааҕа буолбут. Кыбыыны, тэлгэhэни булан аhаабыт. Билигин даҕаны хадаардаhарын хаалларбат, тоҥсуйарын тохтоппот, охсуһарын уураппат дииллэр. Ол эрээри кэнники кэмҥэ
сэдэхтик көстөр буолла. Бэйэтинээҕэр ордук охсуһуулаах соҕурууттан кэлбит баламат барабыай чыычаах кини оннун былдьаан олохсуйан эрэр.

 Оттон ыpыаhыт Ымыы чыычаах онтон ыла кыhыл түөстэммитэ үhү. Урут доҕордоһон олорбутун санаан, тымныы дойдуга сааһын туллугу кытта аргыстаһан кэлэр буолбут. Сайын устата Чооруостуун көрсөн баран, күһүн эмиэ туллуктуун итии дойдутугар кыстыы көтүhэр.